khistorydata/jeongjo-sjw-relations huggingface dataset:
정조 24년 · 목
疏略曰夫災異之中水旱爲最旱之爲災更甚於水而夫何近年以來唯乙丙之歉水爲之災其後四十年間殆十歲七八歉而率皆以旱此可異也古人以災沴所生專責人事而更以旱乾爲冤鬱之氣所干而成此其理宜然臣之所不知臣不敢言臣請以臣所睹記者歷言之臣嘗往來於西路其民殆十減六七而存者皆荷擔思去問之則皆曰還穀爲之祟又問其多還之由則輒皆曰某歲增某衙門別貿條某歲創某衙門盡分條某穀增某名色某簿創某名色始則民苦而逃逃者漸多存者益困終至於一人兼三四戶之受始則沿江諸邑爲甚今則駸駸至於內地而亦然西路如此三南可知如此而民安得不困乎向在乙卯歲又旱甚中伏始雨而各道巡營皆關飭列邑使民移秧民以穀必不收而稅必難蠲辭之則又以必無是理之意申申勸諭民始信而移之臣於處暑後適從南來路穿湖沿則黃葉槁秧遍列郊野連亘三四百里決知其無秋而及至秋後乃聞旣秧者無不稅民益大瘠而其後歉歲皆用此法此事如此他事可知如此而民安得不困乎臣近又待罪秋曹得見竹山府捕校獄案脫落緊語致勤聖敎獄案一語輕重一字有無判人生死而此案如此他案可知一邑如此諸路可知如此而民安得無冤乎而況刑獄之大者雖以殺獄爲首而凡諸詞訟實皆有關於民生休戚所不可不愼者而近來內而秋曹京兆官長數遞一任吏輩之舞弄關節公行不分事理之曲直外而體重之道臣勢大之腴宰或全不以聽理爲事或只以喜怒爲愛憎理直者愁鬱而莫伸強狡者橫行而無忌怨聲載路京外同然如此而民安得無冤乎臣謂卽此數事已足以干和致災而臣所不知者又不知其幾許我聖上雖日勞勤於上而有司之臣不能承奉其萬一畢意使民困於下而災見於上豈不惜哉今之論時弊者未嘗不以財用刑獄爲辭然言之者旣悠悠故朝廷之聽之亦悠悠而今臣所陳皆目睹而眞知者也伏乞聖明深留意焉卽令有司取近年以來諸道還穀之增置創分者一幷釐改依前分留使民得息肩而安堵焉更命京司及營邑取獄案之已成未成者細加參繹使民無非辜而橫罹有罪而倖逭又令京外詞訟爲官長者皆親執審聽無敢隨意低仰任吏偸弄使民無顚倒曲直抱冤齎鬱者而其或有獄案之舛謬者詞訟之枉誤者廟堂臺閣及京外長吏糾察而擧覈之誠能先行此數政則亦足召民和於下而弭天災於上何也水旱者天之災也財竭民困刑獄失平人之失也人事得而天休至卽理之常也幸殿下勿以臣言爲迂闊而亟施之無疑焉臣又聞天雖慳雨而地不失潤者樹木爲之蔭而泉脈不至竭也況松木禁養爲國大政自來令甲何等申嚴而近聞嶺南關東湖西諸道山沿宜松處在在童濯非但私養如此至於官禁處皆然朝禁之不行法制之不立已足寒心況如此而尙何望地脈之潤而泉源之滋乎地方官之不能擧職已極駭痛而雖以道帥臣言之京司關飭一列漫應旣未嘗摘發論啓又不能嚴書殿最一任其頹廢無忌誠爲慨然宜及今嚴飭諸道道帥臣使之考覈能否從而賞罰之使有實效亦恐爲備旱澤農之一端焉批以所陳政欲銳意釐正者有志意成之語嘗所默誦審獄之道卿言甚有理附陳松政事亦然卿疏下廟堂卿其勿辭調理行公
정조 24년 · 강
遞執義張至冕掌令南惠寬持平趙恒鎭獻納李垿正言具晉行嚴思彦
정조 24년 · 목
至冕等違召敎以在外及有實病臺諫許遞
정조 24년 · 강
以李永喆爲巨濟府使口傳也
정조 24년 · 목
慶尙監司申耆以巨濟府使申大益身死馳啓敎以令該曹口傳差出待下批卽爲下送
정조 24년 · 강
命時囚金銑削職放送鄭東榦議處朴基赫行査間保放
정조 24년 · 목
義禁府啓言大祝金銑原情以爲大祝之任有異於諸執事尤當十分敬惕而眼視旣不分明享儀亦甚生疏至嚴至敬之地隨事顚錯伏地俟勘云曾經侍從請議處敎以大祝之任不輕而重讀祝猶屬餘事則莫重擧行之節不能致愼不可以生疏有所寬恕削職放送旣云視昏此後大祝之任永勿塡差事分付吏曹又啓言楊根郡守鄭東榦原情以爲渠自叨本邑得聞年前有權日身者以邪學現發伏法慮有餘黨之潛藏浸漬另加詗察多般刺探而日身子姪輩皆已畏戢稱以革心向化境內之人亦皆知其懲創更無漸染之患云惟彼邪學蹤跡極其詭秘一自禁令之後未嘗顯言公傳外似平民情狀莫卞苟非眞贓彰著者則虛實易混鉤覈最難故居常隱憂連加偵探而尙未捉得置法致速司直之論尸官溺職之狀無以自解云曾經侍從請議處允之又啓言長湍府使朴基赫口招以爲淫女八九名定屬事去二月津東面居幼學李義默陳告內隔隣姜卜世女出嫁四年不從其夫長在本家與其母巫女狼藉行淫其習可痛云招其本夫徐一得査問則以爲娶妻四年一不相從或逃還其本家又或逃跡於松都如是之際可知其行淫非不知告官處置而姑觀日後忍憤置之云故今三月二十四日果爲定屬矣一自其後厥女之父卜世多般是非於李義默家四月二十五日曉卜世往于義默家門外至於自縊致死之境初覆檢俱爲擧行後報于營門矣回題內姜卜世之自縊特渠浪死由我之律亦不襯當刑推二次放送云故依題擧行去月邑內居韓介成妻行淫情跡現發於其夫執捉來告故亦果依例定屬此外更無定屬之事云曾經宣傳官請議處敎以二名八九名啓與供之多寡各異致死人之由於威逼與否道臣必當嚴覈此囚供辭一通謄關下送行査間姑爲保放待査啓啓下還囚捧供
정조 24년 · 강
行藥院入診及諸承旨持公事入侍于誠正閣召見來待諸臣藥房都提調李時秀提調金載瓚副提調閔台爀禮曹判書徐龍輔有司堂上趙鎭寬李書九
정조 24년 · 강
遞承旨金羲淳以鄭尙愚代之前望也
정조 24년 · 강
命吏曹判書李晩秀參判曺允大牌招
정조 24년 · 목
政院啓言吏曹歲抄文書明日當爲修正入啓而判書李晩秀謂有情勢不爲擧行云請卽爲牌招以爲修正之地允之敎以與參判牌招
정조 24년 · 강
遞承旨李翊謨鄭尙愚李敬五申鳳朝以李魯春崔獻重成鼎鎭曺錫中代之竝前望也
정조 24년 · 목
敎曰違牌及不爲仕進承旨與有實病承旨許遞前望單子入之待下批牌招察任
정조 24년 · 강
右議政李時秀陳箚請收金履載投畀之命賜批
정조 24년 · 목
箚略曰臣於朝筵以儒臣請宥之意猥有仰陳而未及畢說責敎縷縷惶恐之極不敢更聒而退卽㐲見小報配所草記已啓下矣㐲念此事誠有關於聖上處分朝廷大體遂若以惶恐之故默而不言則是負臣職也孤聖恩也臣豈忍爲是哉朝者筵席雖以處分之聖意專在矯俗爲敎而以事面言之則堂疏所論卽不過論一卿宰況其所請之律又不過警責警責卽問備也以問備一卿宰而經幄近臣遠謫嶺海景色蒼黃瞻聆驚惑以我聖上平日禮遇臣隣之大度忽有此萬萬過中之擧其爲仰累聖德果何如也且臣弟疏辭雖用古人之語欲明乞免之意而追自點檢儘是失言儒臣規警之論顧何可深罪乎有懷無隱人臣之常分不遠而復明主之盛節臣匪敢以事關臣弟冒瀆威尊區區寸衷庶蒙俯燭㐲乞亟收前修撰金履載投畀之命以光轉圜之德批以朝筵說話付之史官宣示諸臣孰不知處分之本意乎卿乃看作私事復申筵奏餘意古大臣體國之義恐不若是卿須安心視事仍敎以此批答遣史官傳諭
정조 24년 · 강
吏曹判書李晩秀以金履載疏論陳疏自引賜批許遞
정조 24년 · 목
疏略曰臣以不可堪之陋質有不可出之私義天官重任夫豈有冒受之望而忱誠未格於一籲罪戾徒積於三違及㐲奉特下傳敎十行辭旨諄複嚴重責勉之敎至及臣兄臣於是震越激感忽忘其身顚倒祗肅亦旣行政自顧初心判若兩截世之持淸議者其孰恕之昨者前修撰金履載之疏擧臣辭本中一二句語反復論辨盛加非斥言出相規慮在流弊臣見之未半不覺瞿然而慚��然而恐夫國有四維人有四端一有拚棄實關大防臣雖愚蒙粗具彝性亦豈全昩於右人循墻之義哉只緣短於文字辭未達意乃於乞免之章反忽媒進之嫌至令儒臣深致憂於毁頓廉隅貽累世敎則臣罪之重且大豈但一身去就之昌被放倒而止也是宜汰其不稱之職置之當被之律使公議伸而名器重而儒臣則嚴譴蒼黃臣則華銜依舊物情益拂私分益蹙雖欲彈綿而復起其奈十手所指何哉噫如臣無似受恩罔極幾年近密一無報效畢竟自速狼狽仰孤隆知無辭可解有面莫顯此尤臣萬殞難贖之罪也歲抄隔日擧行有命天牌荐辱鐵畵在前短章仰暴言不敢文伏乞將臣本兼諸職幷行刊削治臣前後罪負以勵禮讓之風以卒生成之澤批以媕婀之世片言如金奚特論一重臣雖大臣被論理合假借又奚特論一大臣雖有論及袞躬亦當優容況卿疏中所謂克讓之美一句旣非孔朱諸夫子之謨訓卽不過引用晉人之過去說話予亦以爲未必是得意作得意筆則夫也云然豈或深非然而予之一見再見屢見其疏然後處分者意實有在大抵數十年來人鬼雖判汚俗未改爲世家世族世臣世道夙夜寤寐一念如結者直在於矯俗二字凡於綸諭間若有俗之云乎處黠者奪氣褫爽愚亦視他眉睫能知其避遠之爲圖生善乎羲經革之上六程傳曰小人雖未能心化亦革其面以從上之敎令也又曰下愚雖聖人不能移堯舜爲君有苗有象蓋亦革面而已又曰心雖絶於善道其畏威而寡罪則與人同也彼金履載者妙少毛羽未成之新進也固安敢擬論於苗象而以其地處才華猶不至於革卦之小人下愚則由古而畏威寡罪由今而視他避遠皆若迷然昧然而其疏全篇卽一矯俗二字之反論於是乎或恐豕將突而滋蔓難圖乃施竄一拯萬之擧卿謂此擧乃專爲卿而發耶信爾則卿之料錯矣天官冢宰何等重任因卿事竄其言者督令卿行公是誠矯之反者汚不欲爲此至於益勵矯俗之方另欲銳精而亦不在於卿之遞仍卿所辭銓任特許遞免
정조 24년 · 강
遞吏曹參判曺允大以洪樂游爲參議前望也
정조 24년 · 목
政院啓言吏曹參判曺允大再牌不進推考傳旨纔捧入矣歲抄文書修正一時爲急所當更請牌招而係是一日三牌何以爲之敎以許遞參議前望單子入之待下批待開門牌招
정조 24년 · 강
命時囚嚴思勉及前昌平縣令金相虁幷分揀
정조 24년 · 목
義禁府啓言同福前縣監嚴思勉原情以爲渠待罪同福時以昌平縣致死人林乭毛致屍身覆檢次馳進則已經初檢矣渠就地上灰封處尺量摘奸後檢驗等節依例擧行至於當初之掘檢與否旣有初檢官行檢時報狀及營門題辭則有非覆檢官追理盤覈之事而渠若於檢狀跋辭中明白區別詳盡爲說則豈有今日道啓論罪之擧乎此固渠之罪云請刑推得情敎以旣云報營又有營題則道啓之請令拿處何也分揀放送同罪他倅竝分揀
정조 24년 · 강
命武科直赴會試人李益祥等三人帖文爻周方元河等三人帖文勿施
정조 24년 · 목
兵曹啓言今春殿試時直赴會試人關北方元河高宗有崔齊化關西李益祥嶺南崔柱榮等五人各該道狀聞中不爲擧論關西金履默狀聞中以起送懸錄而不爲赴試其委折査問草記事命下矣卽接各該帥臣所報則李益祥丁巳以都試居首直赴殿試戊午唱榜金履默崔柱榮今年作故云所授帖文收來爻周方元河高宗有崔齊化等俱以身病不得赴試云竝依例勿施所授帖文請一體收來爻周允之
정조 24년 · 강
廣州留守金思穆以獻陵局內樹木禁護節目啓
정조 24년 · 목
該留守狀啓以爲獻陵局內樹木禁護節目令本府精寫揭板齋所事命下矣陵寢樹木培護事體至重一依日前狀啓內辭意敷衍條列撰成節目未盡條件往復陵官務從纖密成出一通竝與原擧條精書揭板陵官入直之齋所以爲常目遵行之地而禁護節目別單馳啓○節目本陵火巢周回闊遠在昔培植之節禁護之方非不嚴且密矣法禁漸弛奸弊日滋諸岡樹木自多受損且九龍峯大姆山以來龍主峯之所重終未免童濯雖緣土性之磽确亦由培護之失方曾有癸丑特敎別設檢察之任又奉戊午朝令另定播植之法而播植則始纔數年姑不補萬一檢察則其來已久終不見實效至有儒生陳疏之擧以我聖上奉先思孝之誠夙夜靡懈於陵寢守護之節及夫疏入之日倍切憧憧特遣史官遍審局內更令本府論啓事實守土之臣齋直之官不勤仰體之罪於斯畢露而十行批旨丁寧申複其所守護方略又使撰成節目俾作永久遵行之規竊伏念環火巢四十里以陵軍七十名除却應役責以禁護者恐近於有名而無實將其形便較其事情宜有別般遵守之政陵底四面附近各里定界分授與守護軍輩竝力巡察亶合事宜故竝與諸般事件條列于左一陵樹守護旣創新規分屬各里先計各里之戶數多寡又察諸岡之樹木疏密從某至某分而授之而外麓專屬各里內山專屬陵軍則外面驟看似或方便而倘令分屬內外各守其授則陵軍巡察自爾不及於外麓外麓之間雖有頉處之可執旣難責備於陵軍只當歸罪於里民恐非設置陵軍巡察之法意然則其所分區自內及外然後分數可明經界不紊主峯之南案山之北有一小峯名是中山而幸與四面火巢相距均適故內以中山爲限外以火巢爲限左右分界以火巢內地名爲準各里里名刻于木標環豎字內以爲標識區別之地一附近各里各置洞長監考而洞長則以良人中一人差定該里凡百使之句檢交替之限限以三朔而十日一次巡察於該字內有無頉形止來告陵官監考則一從家座次第三名輪回差出而班戶則以其奴僕塡差帳籍中無奴僕之班戶家座中無壯丁之獨戶竝皆頉免而毋論班戶民戶俱以一望一差爲度三監考中一名五日替番而及其方農一望之差五日之替有難膠守自芒種至立秋則更從家座每日一人輪回巡山而如有謀避者報本府嚴治一各里民戶實數每於歲末自地方官別成家座成冊兩件一報本府一送齋所以爲憑考之地而洞長監考差帖則隨其陵官文移亦令地方官成給而芒種立秋之間每日每人之輪回交替亦難一一成給附于洞長使之輪差一巡察法規則陵軍及各里監考各於字內每日遍察有頉則自當卽地來告於陵官而至於無頉形止每於交番時告于齋所如或違越這這懲治一洞任監考旣已差出分授經界使之禁護則陵軍巡山亦不可無定式遵行之道陵軍七十名之排番巡山則每期十八名以山直名色除出每番六名間十日交替每名三字內分屬禁察若使之永定一處則奸僞易生每於入番時自齋所分所授劃而禁護之節如有不勤其所論罪一依監考例爲之一犯斫人及陵屬之不能摘發身犯偸斫者之勘律自有法文所載而外此枝榦叢生勿論松雜木從其所犯輕重重者報本府嚴懲輕者自齋所科治該里任掌之不能摘發身犯偸斫者與陵屬同勘一大姆山乃是本陵主峯則論其所重尤有別焉而後麓之童濯極爲悚悶勿以一洞長三監考爲準陵軍之結幕守直首僕之別加檢察依前擧行春種秋播先自此麓始一依年前定式報其數爻於該曹亦報本府以爲摘奸憑考之地九龍山北麓亦爲次第播植一附近各里之分掌守護係是無前之役則掃葉一路專屬渠輩然後庶可爲樂赴之道各於該字內許其掃去而分授村民外雖有一人之攔入者各別懲治隣洞民人之越入他字內者亦爲重治而陵軍分授本無定議臨其掃葉之時每字內四名或三名量宜分屬一落葉許掃不可無日限而落葉之多少年各不同日候之雨暘有難預度自齋所臨時量宜定限許入而毋論限前限後如
정조 24년 · 목
輔德尹光顔兼司書金近淳翊衛任焴入參
정조 24년 · 강
召見巨濟府使李永喆于重熙堂
정조 24년 · 강
命御營廳私習後日次爲之
정조 24년 · 목
因該營私習取稟有是命
정조 24년 · 목
台爀疏陳病狀乞蒙享官變通批以實病旣如許本職許遞獻官改付標
정조 24년 · 강
竄時囚鄭觀采于海美縣
정조 24년 · 목
訓鍊都監啓言臣伏奉中軍鄭觀采捧賂於軍兵一事校吏等處嚴問草記之命卽詣北營中營所屬校吏等各別嚴棍反復査問則中軍所行首別武士金光義所任別武士李光俊等所供內渠等雖在校列只參朝仕而已軍兵去就例不得參涉若有聞知之事則豈敢一毫隱諱乎此外實無可達之辭云馬醫曺潤玉所供內上年夏間卜馬軍崔命應李昌雲金雲太納馬之時中軍鄭觀采以馬匹之瘦劣執頉退送矣差過三四日忽復招致前日點退者仍爲還捧故心甚疑訝矣其後果聞錢兩行賂之事而誰某與受未能詳知云書字的崔三興等所供內軍兵除汰中軍不得擅便故若有可除之類則論報大將所受題擧行中軍鄭觀采在任時雖有三四論報除案之事或以過限不納馬匹之罪或以頑不聽令之罪而外此別無除汰者至若軍兵差代自有元定次第不得違越而上年春夏間望報軍中以身手孱劣有所退斥矣過數日更招退者仍爲塡充此雖致疑之端捧賂一事實所不知云故所謂望報者六名卜馬軍三名竝爲捉來盤問則哨軍金大根賂錢十兩劉喆福賂錢六兩金點乭賂錢五兩金樂演賂錢十兩卜馬軍李昌雲賂錢十兩竝給於中軍家奴傔千孫處哨軍曺英桓賂錢五兩金喆得賂錢五兩卜馬軍崔命應賂錢四兩竝給於奴子巴乭處卜馬軍金雲太賂錢四兩給於婢夫金世贊處云矣中軍鄭觀采身爲亞將不念軍政之莫重全不束下使其傔屬奴輩狼藉受賂若是無忌毋論賂錢之入已與否事未前有萬萬驚駭方在拿覈中自臣營不敢請勘而臣未能先時摘發末又査出草率致勤更査之命惶恐待罪敎以昨夏非卿叨拜之時卿則勿待罪其時將臣爲先從重推考○義禁府啓言都監前中軍鄭觀采口招以爲渠於再昨年十月待罪本營昨年七月遞職今年四月又拜此任而軍門定式凡干除汰及充代中軍不敢擅便如或有不得不汰去之罪則輒皆論報大將所而渠前後論報除汰只是二人又有中營書字的身故者一人病廢自退者一人合兩窠自該廳圈點其可堪人差出至於壯抄充代一依成冊無得違越到今除汰相續云云有何所據乎乙卯春壯抄者至於五年之久而未及充代者爲過半故其時面議大將壯抄及別監族屬從第次先爲充定而將校子侄及受題軍則待壯抄盡充後徐徐充代矣自是厥後理外謗言渠亦有所及聞者而若其捧賂一款明天在上渠何敢多辨云以臺啓批旨辭意屢次盤詰則軍兵除充諉以大將主管至於捧賂一款則一味抵賴終不輸款所當請刑而曾經閫帥且有捧口招以聞之命請上裁敎以渠以名賢之裔苟有一分秉彝之不泯寧或染指於軍兵差汰而必有所以致謗之由故一邊捧供一邊嚴杳蓋出於登卽決折之意無論數名與數十名又無論自爲與不察雖有涇渭之別均之爲辜負則一也訓將査出之奴傔捧賂渠敢曰在家不知乎口招納招初不槪及亦可謂罪上添罪此等處歇勘則何以懲他以予自視比之初元申嚴之令亦未免爲十漸之歸加倍之律渠焉逭乎爲先湖沿施以投竄之律○該府啓言罪人鄭觀采海美縣施以投竄之律發遣府書吏押送配所允之
정조 24년 · 목
輔德尹光顔兼司書金近淳侍直成時柱入參
정조 24년 · 강
分遣承旨詣宗廟永禧殿景慕宮及受香諸處奉審摘奸
정조 24년 · 목
景慕宮夏享在再明也
정조 24년 · 강
遣史官審察近郊農形
정조 24년 · 목
敎曰騎馬一匹立之史官一員待命東西道農形差祭史官仍爲審察以來
정조 24년 · 목
敎曰再明日景慕宮夏享大祭明日當詣展拜親行省牲省器門路當由逌瞻門該房知悉
정조 24년 · 강
命政院日記考準時徐有聞洪樂游曺錫中同爲句管
정조 24년 · 목
承旨鄭尙愚啓言政院日記注書修正後承旨考準入啓而句管之人若有故則稟旨變通曾有定式矣前此考準之人臣與沈象奎外或在外或有故合有變通之道矣敎以徐有聞洪樂游曺錫中同爲考準
정조 24년 · 강
命御將以都提調兼察總使以壯勇大將兼察右捕將以左捕將兼察
정조 24년 · 목
政院啓言御營大將申大謙總戎使李得濟右捕將柳孝源以端午祭獻官今方受香出去矣大謙所授命召得濟所授密符孝源所授命召及大將牌傳令牌竝來請還納何以爲之而御將總使不可無總察之人捕將則有他邊大將兼察之例今番則何以爲之乎敎以仍佩往來御將則都提調兼察總使則壯勇大將兼察捕將兼察則依例爲之發牌牌招聽傳敎
정조 24년 · 강
命御營廳軍兵私習後日次爲之
정조 24년 · 목
因該廳日次取稟有是命
정조 24년 · 강
備局以兩南漕船發送啓
정조 24년 · 목
備邊司啓言嶺南三漕倉船所載穀物趁卽捧納無滯發送之意連加嚴飭矣卽聞戶惠廳所告則後漕倉船二十一隻左漕倉船十七隻右漕倉船二十二隻各衙門所納今纔畢捧而後漕倉船一隻左漕倉船一隻限滿改造者外五十八隻皆已次第發送而湖南聖堂倉漕船中未及下去之兩隻船格亦已發送云矣
정조 24년 · 강
以尹得逵爲都監中軍
정조 24년 · 강
遞都總管金箕性洪明浩李敬一以趙尙鎭李祖承黃昇源爲都總管李東植爲副總管竝口傳也
정조 24년 · 목
都總府啓言今此景慕宮夏享大祭省牲省器時侍衛寶劍守宮不可不備員而都總管金箕性差祭洪明浩以典牲提調進李敬一有身病副總管一員未差侍衛寶劍將不得備員請令政院稟旨變通仍令該曹口傳差出待下批牌招察任以爲備員之地允之敎以許遞可也
정조 24년 · 강
改差靑陽縣監柳尋春以李學彬代之口傳也
정조 24년 · 목
忠淸監司金履永狀啓以爲靑陽縣監柳尋春以其親病去月旬間受由歸於尙州本家目下情理萬無還任之勢云中間仍任旣出特敎則罷黜一款在所鄭重而勢難強迫曠官可悶不得已罷黜其代請令該曹各別擇差催促下送敎以改差口傳差代待下批卽爲下送事分付當此課農之時守令曠官可悶未議處者不拘齋日待明朝以草記議處區別功議仍爲照律未査啓者催促未下去者下送後亦令草記
정조 24년 · 강
以金勉柱爲承旨前望也
정조 24년 · 강
詣景慕宮展拜仍行省牲器
정조 24년 · 목
具翼善冠袞龍袍乘輿出永淸門明政門由弘化門入逌瞻門至宮門外降輿詣版位行禮陞詣宮內奉審訖入齋室改具遠遊冠絳紗袍出齋室詣省器位省器詣省牲位省牲仍行肄儀還入齋室
정조 24년 · 강
召見本宮提調徐龍輔宮司徐洛修具悌元朴宗慶掌樂提調趙鎭寬李書九協律郞李英裕于齋室
정조 24년 · 목
予敎書九曰肄儀初獻時樂作頗合節奏矣書九曰然矣予敎英裕曰汝以協律郞旣入來如有所見仰陳也書九曰此協律郞有所作樂譜矣鎭寬曰英裕所輯樂譜比今之樂減者過半矣予敎英裕曰爾有所見須詳陳之英裕曰迎神時九成恐爲太遲而朱子南嶽廟樂之論亦以爲樂之太遲此固好矣人之久立反欠禮節矣大抵樂之爲用莫如約而盡如從約而盡之道則迎神節次以四成磨鍊恐爲好矣予曰爾之所奏果有依據乎英裕曰唐之大祀皆用四成且世宗朝文獻公臣朴堧常有迎神時用四成之論矣予曰朱子之論佾舞必有可採者四佾爲幾人乎英裕曰四佾之數爲十六人而引出引入以單樂用之恐合便簡矣書九曰祭享時樂律所重自別不必輕先改之矣予曰豈以一蔭官所奏遽然改之乎予曰今番之雨好矣而亦不足矣鎭寬曰連日之雨渗濕不止土潤之故深注地底矣
정조 24년 · 강
命右通禮趙得永拿處
정조 24년 · 목
承旨徐有聞啓言右通禮趙得永以弘陵典祀官過享後足可進參於今日展拜時而尙不待令事甚可駭所當重勘而本院請推之外無他可施之罰何以爲之乎敎以拿處
정조 24년 · 강
命珍島牧場稅穀致敗於京畿地方者令道臣依他道例具格狀聞嚴飭鉤拯
정조 24년 · 목
司僕寺提調徐龍輔啓言卽接京畿監司徐鼎修移文枚擧南陽府使李近胄牒呈以爲司僕寺納珍島牧場收稅穀所載船一隻到本府倉島下地界逢風致敗云矣敗船之報聞極驚心牧場屯穀與田稅大同有異拯米改色雖不得擧論曾在丁亥因故相金致仁所奏本官之親審鉤拯道臣之嚴覈狀聞竝依稅大同例擧行事已有出擧條定式行會其後湖西湖南地界適有臭載皆已依定式具格擧行而至於京畿地方幸無此例難於創行云本寺屯稅事體自別故相筵奏亦有深量湖西湖南之所已行之者不宜異同於畿內今亦依定式卽爲具格狀聞而漂失穀物嚴飭鉤拯之意請分付道臣從之
정조 24년 · 강
命司僕判官拔例擇差內乘徐英輔仍任
정조 24년 · 목
敎以司僕判官之代令該曹口傳拔例擇差內乘則罪名分揀仍任
정조 24년 · 목
具翼善冠袞龍袍出齋室乘輿入弘化門明政門由永淸門還內
정조 24년 · 강
召見全羅前監司趙宗鉉于誠正閣
정조 24년 · 목
宗鉉遞來肅拜也
정조 24년 · 강
命金堤萬頃兩邑舊還限年收捧仍飭諸邑蘇弊之方令道臣論理陳聞
정조 24년 · 목
予曰近年金堤等邑荐歉之餘民勢轉益懸罄昨年雖稍熟民必不知爲樂歲每一念及何時弛心卿新從湖南反面諸邑邑弊民瘼何如趙宗鉉曰豐歲以未捧登聞萬萬惶悚故如高敞縣之數十年反逋外金堤等邑不敢擧論而大抵金堤甲寅以後連値歉荒許多還穀準捧極難臣於昨冬捧糴時另飭該倅其所收殺不爲不多而其中三四面則昔之百餘戶大村今爲數十戶此等處似不得一一準捧穀簿至重雖不敢仰請闊狹而聖念及此至勤下詢今若稍欲矯捄則就此三四面以其所受之還限以數三年次次收捧則民可以還集糴可以準充矣至於萬頃之穀多民少實爲痼弊而若使較戶量穀如上所論則弊可以自祛矣敎以先從卿之所奏金萬兩邑依此爲之而外此金萬等邑蘇弊之方今新道臣各別商量以民卽還聚土日加闢之道論理陳聞事廟堂嚴飭分付
정조 24년 · 강
命各邑公穀會減之定式者令廟堂草記
정조 24년 · 목
前全羅監司趙宗鉉啓言各邑公穀上下者之不卽會減誠一痼弊雖以全州一邑言之未會減之數至於四千三百餘石之多不得已取用於留庫中便同年例非但虛留之有乖法意當減不減事面苟艱外此諸邑亦多有似此處數雖不同弊則無異一竝隨所報卽爲會減似好矣敎以日前以此領相出擧條有所釐正定式者卿未及聞之乎問于廟堂使之草記
정조 24년 · 강
命湖南均糴之道令廟堂稟處
정조 24년 · 목
前全羅監司趙宗鉉啓言糴政之紊亂大關生民疾苦說此弊者輒稱湖南最甚臣亦粗有所領略而大抵各邑鎭應分之穀多寡不一每戶所受多或爲數十石少則不滿一包多處每患難捧而徵及隣族少處無所聊賴而終乏種糧不可不較戶量穀及今變通然後民可以支保今若毋論夏穀秋穀接壤處則從便移轉隔遠處則量宜移貿又以各衙門分留之穀分數互換俾無偏多偏少之患而每於道臣遞歸後各邑穀總使新道臣修成冊上送備局憑考察飭則庶有實效請令廟堂稟處敎以時措之宜莫先於平均糴政此乃每筵語到者廟堂亦當留意於對揚之方而卿言又如此依爲之
정조 24년 · 강
命湖南舊災淆亂之弊令有司堂上議大臣矯捄
정조 24년 · 목
前全羅監司趙宗鉉啓言近來舊初不名色最爲災政淆亂之階邑倅初不知其的在何處只憑該吏之言入錄災總而營門亦不知其眞僞削減不許則輒以今災所俵之結推移分排於所謂舊災故各邑俵災之善否營門無以詳知今此舊災虛實先爲詳覈然後民可以蒙實惠逐邑改量雖難遽議至於査陳不甚爲難毋論量陳永頉各從其所在處字號犯標一一錄出各出里已上面已上別成案冊分上營邑各邑則逐庫踏驗營門則抽栍摘奸次次査櫛則已蒙減之陳頉未蒙頉之舊災自可辨別還起之落漏者還錄實結舊災之未頉者亦卽許頉則庶可杜虛實相蒙之弊竝請令廟堂稟處敎以這名色諸道中畿甸外無枚擧登聞於年分狀啓之例而故重臣之按道也別爲狀請蠲減意謂其後湖南一道無把束白徵今聞卿言厥弊未免依舊然則年前釐正可謂烏有若此而所謂俵結卽不過有名無實令有司堂上就議大臣其所矯捄之道別般講確草記稟處
정조 24년 · 강
遞都總管黃昇源李祖承以趙宗鉉韓用龜代之口傳也
정조 24년 · 강
命楊根郡守鄭東榦改差
정조 24년 · 목
義禁府啓言守令曠官可悶未議處者草記照律事命下矣保放罪人鄭東榦依例還囚本府議啓內邪學禁令不啻申嚴而身爲守令不能十分詗察另加禁斷致有臺論事甚可駭以此照律功議各減一等杖六十收贖奪告身一等放送允之敎以以公罪勘放○吏曹啓言楊根郡守鄭東榦卽爲下送後草記事命下矣自臣曹嚴飭還官則以爲身病猝劇轉側須人實無時日之內還任之望云特敎催促之下如是言病誠甚未安所當重勘而本曹請推之外無他可施之罰何以爲之乎敎以出自經幄者宜其難冒於臺彈改差口傳差代待開門下送
정조 24년 · 강
以兪漢紀爲楊根郡守口傳也
정조 24년 · 목
左副賓客徐龍輔輔德尹光顔兼司書金近淳翊衛任焴入參
정조 24년 · 강
諸承旨持公事入侍于誠正閣召見有司堂上李書九及下直閫帥邊將差使員邊將慶尙右兵使李仁秀釜山僉使趙文彦薺浦萬戶任希學
정조 24년 · 강
命熊川諸鎭還弊令廟堂關問道伯及統帥另行振刷之政
정조 24년 · 목
予曰熊川之民何以堪之加德鎭旣已蘇弊該鎭弊瘼亦爲奏達薺浦萬戶任希學曰熊川一境民戶則少而軍役則多未免黃白之徵故六鎭鎭卒擧皆疊役而加德則今果蘇弊矣各鎭還弊在在皆然而本鎭牟還二千八百餘石米太租三穀合爲千餘石而擧皆年久虛錄故臣於待罪之後枚報巡統兩營米太租千餘石則僅僅收捧而還戶不過爲七十餘戶則以此千石還穀分排糶糴誠有穀多之慮牟還二千八百餘石則萬無收捧之路依舊虛錄莫重國穀之如是虛錄萬萬惶懍今於俯詢之下敢此仰達矣有司堂上李書九曰沿海鎭堡穀簿之有名無實到處皆然雖値豐稔初不準捧少遇歉荒輒請移轉故元總愈增而虛欠愈多此宜有一番矯革之道而熊川則民戶僅過三千六鎭星羅與本邑之穀互相糶糴小民之受困有倍他邑今聞該鎭將所奏鎭卒疊役固爲可矜而至於三千餘餘還穀之虛錄誠極寒心此鎭如此餘可推知不可不關問於道伯統帥先從本邑諸鎭另行振刷之政矣從之
정조 24년 · 강
召見來待諸臣于重熙堂有司堂上李書九
정조 24년 · 강
召見回還進賀正使具敏和副使韓用龜書狀官柳畊于誠正閣
정조 24년 · 강
大護軍韓用龜啓請關西民庫屬之本官有餘不足使之專管事詢于廟堂處之從之
정조 24년 · 목
用龜啓言關西民庫擧皆枵然前後朝飭非不申嚴營邑定例非不消詳而巡營磨勘雖依定例本邑用下殆無限節營勘之外別有邑下記之名而如或現發之後關問委折則或曰定例之不足或曰物價之騰踊或曰本邑之詳定年年濫用歲歲加下以其加下新官諉之前官前官屬之後官一年二年轉成舊逋一經交遞則歸咎無處畢竟其害都歸生民此蓋民庫足不足之無關於邑倅故耳爲守令者不思撙節之道惟慮已俸之或割一任吏鄕初不操切此而不捄斂民之患當在目下今若以民庫屬之本官作爲私庫量入爲出一如官廳工庫或逐朔排朔或分等排等有餘不足使之專管勿復磨勘於營門及其交遞之際一依倉穀反庫之例按簿考閱如有加下則該倅狀聞重勘仍卽徵捧於當該監色則庶或爲捄弊之道請下詢廟堂處之從之
정조 24년 · 강
飭關西別置木發賣之弊
정조 24년 · 목
大護軍韓用龜啓言箕營別置木事亦爲目下可悶之一端矣年來自籌司以每等別備條或當年新捧條限三四百同擇置之意有所關飭蓋京司則以本營留木之夥然欲令用舊蓄新以備不時之需而所謂留木麤劣腐傷不堪需用每以當年新捧爲支放之資而旣有京司行會故以某樣會付錢給代換置此固前後道臣不謹典守之罪臣亦不勝惶悚而第念收捧之際木品之點擇比前自別不無當納者呼冤之弊且以丁巳條言之旣已擇置之後自惠廳送人發賣又復轉販於關北雖未知委折之如何而論其事面則始也擇捧旋卽發賣有若遷貨射利者然此實由於理財之臣不能仰體朝家恤軍民之德意以致措處之乖方誠極慨惋再昨年則雖以本色輸納惠廳而數十餘同又爲見退故不得已還給該邑改色準納而如是之際許多弊端終歸於小民臣意則本營留木不必每年換置使之方便區處漸次釐正昨年捧置條還付本營依例支放使一路軍民咸知向來惠廳發賣之擧元非朝家本意請下詢廟堂處之敎以廟堂豈有不稟而使之別置之理乎旣別置又何以發賣乎其委折問于廟堂仍以後勿若是之意嚴飭該道而亦令廟堂措一草記
정조 24년 · 강
命昌城等三邑別武士都試依義州等邑例自各該邑試取事令該曹稟處
정조 24년 · 목
大護軍韓用龜啓言關西四防營及義州等五邑別武士各爲三百三十人而兵使巡操時則到防營設行都試停操時則自各防營抄上三十人於兵營合設都試矣義州則因故府尹沈晉賢筵奏設行都試於該府江界則纔因該府使徐美修狀請亦爲蒙允而昌城宣川三和等邑則道里遠近雖有差殊武士輩以未蒙一視之澤有向隅之歎臣意則此三邑亦依義州江界例自兵營差送試官與該防禦使眼同試取後轉報兵營與他防營武士之入格者同付修啓則可祛渠輩勞費之弊不失朝家激勸之政請令該曹稟處從之
정조 24년 · 강
命金川郡移路便否令海伯松留往復爛商指一啓聞
정조 24년 · 목
大護軍韓用龜啓言臣於今行路過金川聞該倅之言則本郡移邑之後程道如不變通則公私行旅實多迂回不便之歎若從古道則不但道路爲捷店村之稍間者自當來聚而在新邑募民之道大有所助本郡民情擧願移路而但松民則以其田土之多在路傍慮其路出之後或添新役率多不願云事係民邑不可不從便措處請令當該道臣守臣往復爛商以爲指一啓聞之地從之
정조 24년 · 강
仍任開城留守金勉柱
정조 24년 · 목
政院以都承旨金勉柱方在開城府任所啓請乘馹上來敎以前望乏人雖已點下數遞可悶仍任
정조 24년 · 강
以吳載熙爲御營中軍
정조 24년 · 강
工曹判書洪檍陳疏辭職賜例批
정조 24년 · 목
疏略曰臣之蹲仍至此者蓋亦有待耳幸於今春仰覩無前之慶禮昵近溫文之德容老臣舞蹈之忱百倍他人於是乎臣之從前丐身之願行將遂矣自謂世人之齕齕於臣者亦庶幾相忘於江湖而今玆憲臺之啓出而始知世之不捨臣也如此噫嘻汔可休矣倘非天地日月至仁至明則其不免薤粉也必矣始而問啓之命俾開自暴之路終焉昭晣之敎又出尋常萬萬雖使臣唇焦舌弊自爲之言何以加此噫前後橫逆之來凡爲幾遭而終始曲保之恩不啻再造顧臣餘生無幾報答無地此臣所竊自傷悼者至於本事已悉於前日之啓亦何足呶呶較卞而臣性本慵疏雖在未老之前一切家務無論巨細未嘗親自照檢則況今位忝崇秩年老不省之時乃反區區爲營利之事哉臣雖無似汚不至此此則不待臣言之畢而聖明已盡照燭無餘臣何必費辭自明也抑臣所自疚者涉世昧方多仇少與坐受疑謗至于今不已苟使臣淸愼有素足以見孚於同朝雖巧於洗索者亦不可得以指論矣今於將頹之景乃以鄙瑣之事名登白簡貽羞淸朝撫躬慚恨直欲無生伏乞鐫削職名永刊朝籍以快人心以靖私義
정조 24년 · 강
京畿監司徐鼎修陳疏辭職賜例批
정조 24년 · 목
疏略曰臣於見職瘡疣醜拙固不可以一二數也乃者大司諫李基讓以竹山獄案事拈出齗齗結之曰民安得無冤臣於是不勝瞿然悚恧之至殺獄文案句一語之有無而關係人生死諫長之言是矣爲道臣者此而不審使緊關句語未免脫落矇然修啓幾致獄情不明平民齎冤則其罪何居本事已經處分今不必覼縷而臣所萬萬惶蹙者我殿下凡於恤囚審獄難愼惻怛之至意有可以貫金石孚豚魚而臣固無狀不能對揚德意乃又昏憒遺錯至速人言辜負之罪益無所逃伏乞亟遞藩任仍治其罪
정조 24년 · 강
戶曹判書李在學疏陳病狀乞遞批許調理行公
정조 24년 · 강
左參贊金文淳疏陳病狀乞遞批許調理行公
정조 24년 · 강
命黃海兵使李性默拿來捧供施以違越典憲之律黃州牧使趙榮慶罷黜拿勘
정조 24년 · 목
黃海監司徐榮輔狀啓以爲卽接本道兵使李性默黃州牧使趙榮慶各各牒報則事未前有萬萬驚駭而報牒所論俱欠端的本事顚末有難遙度且守令乘轎朝禁至嚴而該牧乘轎旣登於兵營之報兵營之刑訊回示等擧措亦係駭愕彼此所失不可不嚴査故兵使帶率兵房軍官執事營吏及黃州牧座首執事首吏等一竝捉致臣營前後委折一一査問則兵使自到任以後以本牧使聽訟時羅卒聲高每懷不平矣牧使還官之日乘六人籃輿張蓋入城而其時兵使適坐客舍樓上望見其狀棍治其執事又因他事嚴棍其三公兄則牧使以爲張蓋乘輿自是邑例執事不能據例以告卽爲棍汰而仍又聚集出入番羅卒高聲大喝比前倍加則兵使益加駭憤本州執事刑吏使之捉入而隱避不現則乃捉入座首棍治促納經宿之後開坐於城外訓鍊廳依法回示刑吏執事則其翌日自兵營發捕執事則決棍三十度後回示於營庭刑吏則決棍五十度後回示於城內而貫耳面灰俱爲如法執事刑吏逃避之後兵使促令捉納甚至於捉致兩漢之正妻施威督現仍使盡補本州之下屬營隸四出搜捕直到於本牧衙門營州校隸拒門相爭衙庭小挾門至於破碎牧使發怒俾毁三門撤瓦亂擲而其時營校金成兌者有本州無關之語翌日牧使捉致枷囚則兵使使虞候多率將卒奪取以來畢竟則虞候入見本牧懇請得放如是之際閫邑之擧措轉益層激而本州之吏校卒隸雖非被罪被囚者幾皆散匿牧使之以使行當前支站無人爲辭者其言雖過分數而想其光景騷擾可知至於刑訊一款該邑座首所告以爲縛置刑機畵其訊墨前後三次而果無捧侤下杖之事云則該牧所報刑訊三度云者雖不無爽實然兵營非用刑衙門則縛機畵墨擬之以刑訊之法者極涉可愕不可以竟不下杖之故而恕其違式之失外邑守令出入之時或乘籃輿而籃輿之大者其狀如便轎以此而謂之乘轎者語欠別白該牧使則城內乘輿雖云有例張蓋入城旣是損體兵使之所以處之者乖違多端則牧使之所以應之者藉曰爭時急上下官體統本自嚴截雖於報臣營之辭固當平說事狀務存體面而遣辭之際噴薄大過至以狂氣駭擧等語無難加之者誠極駭然朝體所關決不可仍置黃州牧使趙榮慶爲先罷黜其罪狀令攸司稟處以兵使言之該牧事苟有關於體例小則推治其吏鄕大則論報臣營狀聞請勘無所不可今乃暴怒所發過擧層生用棍本自有數限死者未嘗過三十度則今此五十度施棍已不免太濫況非臨陣非戎政而行此回示之律於平常無事之時者萬萬可駭該兵使李性默所失亦宜有警責之道請令廟堂稟處○備局啓言卽見黃海監司徐榮輔狀啓則枚擧本道兵使李性默黃州牧使趙榮慶俱損體例之狀該牧使罷黜其罪狀令攸司稟處該兵使所失請令廟堂稟處矣近來上下官體統日漸掃地可驚可愕之事不一而足亦未有如此啓之所論列者該牧使自初擧措俱甚乖謬而毁門擲瓦驅逐校隸有若相搏然者尤萬萬駭妄牒辭中一二句語噴薄凌侮殆無餘地紀綱之陵夷誠極寒心令該府拿問勘律該帥臣則本官之壞損體貌隨事警飭固其宜也而至於轉相層激輕施濫數之棍妄行回示之律已極駭然而非軍務非公事至使虞候率校卒而往來者尤乖事體請黃海兵使李性默亦施罷職之典允之敎以近來嚴體統之論所以尊朝廷也嶺南則有固城倅事湖南則有靈巖前倅事湖西則有忠州前牧事幾乎式月斯聞而黃州事又出於海西可謂不可使聞而黃州事則判異於諸道者有之若於典憲有所干犯則所謂體統特風斯下矣朝廷擧措惟各當其則而已昔者漢之張湯與椽史相爭而湯以上官伏其辜該兵使許多所爲之反常姑無論乃於無事之時非戎務非操場而忽用軍中之刑律於運籌廳事之前者如非醉酗太不近於常性此猶不足發送虞候率領軍校尤何等無謂之甚乎況節度使非用刑衙門而該邑首鄕之欲加訊推於不當之事此亦守法乎犯禁乎笞杖棍枷之各有用處典則科條昭揭象魏則渠焉敢漫若不知自干邦憲乎此弊一開從此不知有何許後弊於是乎體統之於典憲義理輕重其間不啻較三十里該兵使李性默令該府拿來捧供施以違越典憲之律西民雖勞且疲國綱所在不得不遞罷何可曠官黃州兵使牧使之代各令該曹口傳差出待下批當日辭朝莫敢遲滯赴任
정조 24년 · 강
命時囚朴基赫加倍勘律趙得永議處
정조 24년 · 목
京畿監司徐鼎修狀啓以爲長湍府姜卜世致命根因前因該邑檢報自臣營纔已決處矣義禁府關內該府使朴基赫口招判付道臣嚴覈事命下矣以高陽郡守李最源別定査官使之嚴覈臣又他歧廉探矣卽見査報參以所聞則卜世之女業分旣有不美云云之說而自官定屬之後卜世以此含冤歸咎於當初發說之李義默而忽地自縊於李義默之門外者果是常理之外觀於査報及屍親招辭旣無鬪鬨之擧又無威逼之事則其爲自縊斷然無疑李義默則洞內常女之失行於渠何關而出入官府爲此不緊酬酢轉致畢竟葛藤無論有情無情卜世之致命職由於義默之饒舌究厥所爲萬萬駭悖曾因檢狀雖經懲治而今於更査之後照法重勘在所不已該府使朴基赫則淫女定屬必待本夫之執贓陳告然後始可許屬而今以査官所報觀之業分之本夫徐一得初無告官定屬之心則當初定屬之不待本夫陳告輕先爲之卽此可知卜世之稱冤其勢固然而格外定屬誠極駭妄至若該府使到任後定屬之婢合爲三名而一則以幕娼爲弊於邑底故暫時屬公旋卽逐送一則因本夫之捉奸來告仍爲定屬尙今使役一則今此業分云請令攸司稟處敎以觀此査啓所謂朴基赫者當初卿府對供中不爲從實之狀極爲痛駭無論三名與八九名雖一名旣勒屬則何敢爲發明之計於王府淑問之下乎況死者之根因則似未必由於威逼而轉轉使之死由於基赫基赫亦何敢辭其罪乎朝家之設置命吏欲令敦風敎而女不勃谿夫不反目之類甘聽干囑之說敢爲法外之擧致使厥女之父結項於干囑者門前如許守令若不嚴法處之江漢之游女皆將爲邑民強暴侵汚潛騙之物其在不問殺人之義所關非細保放罪人朴基赫更爲拿囚捧遲晩招然後仍於其啓目加倍勘律以聞干囑之強暴道伯親執嚴刑照法處斷事回諭○義禁府啓言時囚朴基赫更招以爲當初偏聽李義默業分亂奔之說又聞其夫徐一得四年背夫逃匿松都之言風習痛駭輕先定屬矣厥女之父卜世畢竟含冤自縊致命則渠誤聽邑子之所告有此村女之定屬雖無威逼之事難逭違法之罪云法外定屬之事含冤致命之由無辭自服一一遲晩以此照律杖一百收贖告身盡行追奪流三千里定配私罪施行允之功減一等又啓言右通禮趙得永原情以爲渠以弘陵典祀官過享後行到磚石峴始伏聞展拜有命而日出已久仍卽馳歸闕下則輿衛已戒竟未趨參於陪扈之列莫非渠奉職不勤之罪云曾經侍從請議處允之
정조 24년 · 강
進賀書狀官柳畊進聞見別單
정조 24년 · 목
一關東貢蔘一年總爲六百餘斤而乾隆時每年秋隨所貯使鹽商王十萬私自販賣收其厚價矣今年則以軍需之不敷先期發賣而不使鹽商販賣特揀具勒侍衛中親倖者一百六人分定三等使之從時價發賣而蔘商之貿蔘者先得具勒侍衛之標紙然後許入內庫貿取故一等標紙之價銀爲八百兩二等標紙則爲六百兩三等標紙則爲三百兩而自四月初八日爲始限四日畢賣云一劉墉爲人峭直隨事規箴皇帝爲憫年老勤苦特拜體仁閣太學士使之閑養官是創設而閣在太和殿東廡別無所管之務故人皆以爲外示優老之禮而內售疏遠之意云一禮部尙書德明因淸明節以皇子綿寧差送祭官而皇子則書以阿哥不書名字例爲轉奏而德明旣書名字又爲直奏皇帝招致德明切責其違例之罪交部議處革職留任德明惶懼禮部大小應奏事務不敢如前而送于內閣自內閣送于軍機以爲轉奏之地今番方物之遲延呈納未必不由於此一阿迪斯太學士阿桂之子也前年授成都將軍迪斯素有足疾而無一言辭免到省以後苗匪渡嘉陵江侵及川西地方迪斯以本省將軍視同膜外旣不帶兵速往又不擧實奏聞有皇帝嚴飭然後自知獲罪已重心懷恇怯以冬間足疾復發爲辭懇請斥革皇帝疑其有避賊之計以爲迪斯何不於昨冬以足疾爲辭而必遲至于今日乎不料阿桂有此不肖之子此而不加嚴辦滿州勳舊後裔豈不相率效尤乎阿迪斯革職拿問嚴審迪斯長子輕車都尉那彦瞻次子中書那彦柱三子那彦福四子六品蔭生那彦堪俱應革職而遣戍爲念阿桂屢著功勳恪勤奉職不忍諸孫均令往戍且那彦成今在軍營出力效勞彦瞻等卽彦成嫡堂兄弟以此加恩免其發遣但令革職云一乾隆末和珅勒令各省督撫等如有奏事則先送于和珅處閱看預知所奏事件作爲應對便捷而以顯其能故督撫等先將奏稿私書質問便成已例前年正月皇帝降旨飭禁此後內外衙門陳奏事件不許先送軍機矣廣興以漕運總督有所剖判之事奏報之外別有印咨文一件送于軍機代爲轉奏皇帝以爲廣興此擧顯然違制實係私行囑托乃是向來所未有難以寬貸交部嚴加議處一敎匪之黨尙有十餘萬而搶入於西川甘肅之間各以藍字白字線字等號相爲標識聚居山谷搶掠州縣滋蔓難禦矣經略大臣額勒登保參贊軍務那彦成等協心辦理指揮成都將軍德楞泰帶兵勦進自春徂夏連爲戰勝而戰士之死亡亦不下幾千累奏捷書殲其魁首陳得俸張子聰冉添元掌敎師傅孫老六等又下諭旨縱還歸順之類使之給糧務農餘黨逃匿解散而其中頭目之久爲滋擾者走屯山谷據險爲守而聲勢單弱雖云當指日掃平然此寇之爲患根據年久聚散無常巢穴難可蕩盡云
정조 24년 · 강
進賀使行中首譯金在洙進聞見別單
정조 24년 · 목
別單一今春東西陵幸行時皇帝下諭軍機處曰朕曾諭知該將軍琳寧俟大功告竣後於今年七月內恭詣盛京展謁諸陵祭告令琳寧預爲辦理今思本年秋間尙在二十七朔以內朕至盛京一切陞殿筵宴典禮未便擧行今特行的定雖春間剿辦敎匪事竣今秋亦不前詣盛京俟明年釋服後駐蹕熱河八月內啓鑾由九關臺前赴盛京恭謁諸陵禮畢照例行圍回鑾時從山海關旋京所有應行預備之處暫行停止將此諭令琳寧知之可也一十一王永瑆自嘉慶初總理軍機事務頗爲稱旨視事日久之後漸有自專之擧故皇帝慮其干法難饒因事飭諭免其機務永瑆聞命惶懼大加斂戢凡事不敢放肆云一滿閣老慶桂九門提督布彦達賚兵部尙書傅森川甘參贊那彦成御前侍衛豊伸濟倫俱以勳戚兼有才諝方用事而布彦達賚那彦成尤爲寵幸漢閣老劉墉王杰董誥戶部尙書朱珪工部尙書彭元瑞各以所長亦荷眷遇劉墉之勁直王杰之謹愼董誥之經學朱珪之淸介彭元瑞之文章皆爲一世之最云一山東陵縣知縣郭元兆遣其弟元揆到京緣夜求見該省巡撫全保子兵部主事阿彌爾達餽銀三百兩以謝其提拔之恩阿彌爾達辭不受報知全保全保仍卽馳奏請革元兆職皇帝褒尙全保其子阿彌爾達着該部遇有當缺陞用元兆依奏革職人皆以爲皇帝深懲和珅專權貪婪之弊切禁包苴多行廉察若有現發繩以重法故全保之自首非能淸介而然專出於畏罪一兩淮商人陳箴遠等以爲川甘軍務指日告竣賞賚撫綏需用較繁請捐銀二百萬兩以助軍需皇帝甚爲嘉尙命該督撫等賞收其一半先于運庫存儲候發該商人等亦皆另加議敍云
정조 24년 · 강
領議政李秉模縣道陳疏乞解相職賜批
정조 24년 · 목
批以卿銜命渡浿喜雨隨車以西民歡聳之情推可知於諸路卿之獻賀予誠康色而受之時任大臣之仍佩命召往來多有中書之例安心作行式遄其還仍敎以此批答所當下送史官而道內兼史傳諭有特敎則例爲之此意下諭箕伯兼史或文守令察訪中權差兼史趁領相渡江前傳諭後使之狀聞
정조 24년 · 목
輔德尹光顔兼司書金近淳副率南周獻入參
정조 24년 · 강
召見來待諸臣于重熙堂禮曹判書李晩秀
정조 24년 · 강
史官金啓濂等以農形看審書啓
정조 24년 · 목
記注官金啓濂書啓以爲臣於初四日祗奉農形看審之命翌日西出坡州境則水根自來稍裕懸崖瘠土之外擧皆移揷着根而深靑新移而嫩黃蔚然有成就之望交河則濱江而土軟素尙乾播之故滿野靑色得一更霈則畢竟登稔謂無可虞高陽則較看於坡州猶有勝焉今番雨澤得之望望之餘而在田穀則根耕方張各種善茁未可謂不足而其在秧苗則桔槹之所引上流之所漉勢無以盡意移揷則目今已移者竝與水付種乾付種而計之較看於未移處雖未爲半四隣之耒耜齊出一時之耕耨竝擧繼此而若得一霈則今歲之豐登又可蘄望○檢閱李存秀書啓以爲臣於初四日伏奉東道農形看審之命初五日平明離發先入抱川境過直洞踰鳩峴歷松隅度長街逶迤于淸涼花山之間看審農形則今番之雨得於久旱之餘故素有水根處外所得之雨盡入於龜坼之中無所渟滀而最膏濕處已於雨前移秧其餘則雖有堤堰川流甚淺不能流入於洑口故用桔槹自低而上之僅僅沾潤自得今雨之後近水道處有泉脈處則新得之水易爲效焉賴此而方爲移秧高燥之地更得數犂之雨方可滀水而移之遂自淸涼復路踰祝石嶺入楊州界看審則所得之雨與抱川無多少之異而所過處地形近山故秧之未移者較多今朝則捨大路轉入松山踰儼峴至貢稅坪遍察則與昨所見別無優劣之懸殊而近洑處及生泉處移秧方張而惟恐時日之少遲水勢之或減褦襶襏襫遍於壠畝故招問農形則以爲節候姑未晩故秧亦未老若更得一雨沛次第移揷則大豐尙可期望云而大抵昨今所經以每一坪言之或有未移已移之多少而統以論之則可謂相半田穀則豆太之先種於秋牟未穫之時者或已成䕺其餘則生五六葉沙石田則或有焦黃處而今雨以後可以蘇醒云○假注書呂東植書啓以爲臣於初四日敬奉聖敎由南道出去先從郊坰所見處審察則秧畓及附種處雖皆沾潤亦未渟滀間或有移揷日久而得水除草者招問農夫則以爲昨今所霔優過一犂而旱餘之故僅爲鋤許秧苗雖幸稍蘇移揷當俟繼霔有水根處已移於未雨之前而今始初除草由南充縣入華城府內至上柳川看審則有水根處遇雨添灌間多移揷而雨旣不優沾漑難遍繼此得雨若差過五六日則旣潤之土旋有更堅之慮迎華亭渠下秧役垂訖長安門外地勢卑濕暵乾之患較他稍緩還爲復路轉向始興沿路所見別無異同而始興一境築洑最多被旱稍歇得雨添灌爲益夥然矣
정조 24년 · 강
命前假注書李允謙仍察廳注書申在明仍察事變假注書
정조 24년 · 강
以安橚爲黃海兵使李采爲黃州牧使竝口傳也
정조 24년 · 강
命湖西還穀加分依狀請施行
정조 24년 · 목
備局啓言卽見忠淸監司金履永狀啓則以爲本道穀簿自來不敷而農務漸殷還戶頓增應分已盡糶狀紛然應加分外還軍餉留庫中限七千石特許加分事請令廟堂稟旨分付矣本道加分便成年例所請之數比前則頗爲精略請依狀請施行以爲量宜排巡及時課農允之
정조 24년 · 강
飭湖西道臣訟獄冤枉之類周察登聞
정조 24년 · 목
忠淸監司金履永以殺獄罪人無論已錄啓未錄啓親執文案詳覈登聞計料馳啓敎以咫尺畿邑幽鬱如此則遠於畿邑之湖縣安知無甚於彼之幽鬱乎以近日雨澤言之其雨其雨尙未得霈霔之浹洽以至犂鋤之多寡畿湖亦判異必有幽隱之鬱莫徹者而然何必殺死之獄箇箇有幽鬱乎除凡小大訟獄受賕賄成是非倒錯則於其甚處亦足干和觀此狀語殊欠惕勵對揚之意此狀啓還下送該房以此意嚴飭題送於書目雖於得雨之後悉心周察隨其現發使卽狀聞
정조 24년 · 강
命全州府燒戶嚴飭結構小殘戶還上與身役勿徵
정조 24년 · 목
全羅監司金達淳以全州民家失火四十戶燒燼馳啓敎以方農庇身之道各別制置然後可以奠業農時民事極爲悶念嚴飭邑宰斯速結構小殘戶如有未收還上與身役勿徵事分付之意回諭
정조 24년 · 강
勘放時囚朴基赫
정조 24년 · 목
義禁府啓言時囚朴基赫功減一等杖一百收贖告身盡行追奪徒三年定配當磨鍊以入而基赫母年七十五且無兄弟云請依法典杖一百徒三年定配收贖告身盡行追奪放送允之
정조 24년 · 강
命京囚金重喆施減死之律
정조 24년 · 목
刑曹啓言京囚金重喆獄事更査則大抵罪關一律之重囚自初抵賴不服或承款而旋卽變辭者在在皆然而金重喆則自初至終以見其母之被打奪其杖而反擊之意一直供招少無差異及伏見判批辭意臣等始乃怳然覺悟更就原案細加審覈則以傷處言之耳根之肉綻血凝脇後之紫黯堅硬皆是致命之實因元犯重喆以乘憤椎擊之說箇箇無隱以法文言之大典通編有曰其父被打重傷而其子毆其人致死者減死定配若不如法償命固當依律減等而特以此獄始終無一人看證墨麟之打重喆母難以憑信重喆母之被打傷痕亦不至顯著故尙今持疑今以檢狀所載乳上舊刀痕腿邊舊棍痕見之墨麟之平日行事亦可推知且況伊日鬪鬨在於酒後則眯離之眼豈分老少與男女乎重喆母之被打勢所必至而重喆之母亦是奄奄欲死之老孱婆也彼或下手豈至於猛毒此或被毆亦豈至於傷痕之久留乎以打與不打置之於其然豈然之間而旣曰如是之無可證則亦豈不如是之有可據乎囚生死之際固宜審愼而三尺不易之典亦當遵守且福喆之竝毆一事終爲疑端方召史前後所供皆曰福喆以漂椎來打墨麟斷斷爲說以至其娚方景大死者之妹朴召史莫不以福喆之竝毆樣如出一口乃於覆檢時忽變前招至於會推之日多般究詰則乃以誤聽死者之言極口發明今日更査又復如前毆打渠夫之誰某亦皆變幻爲說則重喆母不被打之說亦豈可準信哉若使重喆立視其母之被打而謂以不至憯毒伈伈泄泄袖手不救則雖或優免於殺人之科而是豈人情天理之所可忍哉其在重倫常守法文之道合有惟輕之論請上裁敎以卿等議讞歸之於經法倫常於是乎豈有二辭蔽一辭曰廷尉當是依卿等跋辭施行
정조 24년 · 강
全羅前監司趙宗鉉以光州囚李春金捧決案馳啓
정조 24년 · 목
狀啓以爲因刑曹覆啓光州殺獄罪人李春金捧結案啓聞事命下矣李春金推覈取招則踢殺金致綱情節同推考覆時箇箇承款故依例親問後結案取招馳啓令該曹照法處斷○刑曹啓言罪人李春金結案取招係是一罪依法典照律請報議政府詳覆施行允之
정조 24년 · 강
以閔台爀爲承旨前望也
정조 24년 · 강
命洪奭周還付檢閱
정조 24년 · 목
敎曰前翰林洪奭周敍用令該曹口傳付職牌招入直
정조 24년 · 강
命黃海前監司徐萬修削職朴基正勘處李泰永及曺允大發緘取招申明勅需典守之法違越者當該道臣依關西勅庫例以大同事目勘定律論斷著爲式
정조 24년 · 목
備局啓言頃因前持平申龜朝上疏批旨海西勅需那移虧欠委折及當該各年道臣指名報來以爲稟處之意草記行會矣卽見黃海監司徐榮輔所報則以爲各庫各廳各邑貸下年條及貸去之委折當該道臣守令現告成冊上送而開市本錢乃是本營補關庫所管而該庫事力自來不敷秋捧之前本錢辦給其勢末由故自勅庫直爲先下待秋捧自輔關庫準數還報而在前則前期不過十朔預授不越單等矣近年以來或至於二三四等預授便成應例勅需典守法意至嚴雖單等之先十朔預授旣非當然之式則所當一切防塞而開市預授卽是不可已之事本營事力推移無術不越單等前期十朔則方便謹嚴兩得其宜見今預授之數極其夥然今方刻期還捧而其事實難其中辛酉春秋兩等則或已當次或又不遠今欲還捧徒費騷擾右頃兩等則特許仍置壬戌春等以後預授者還捧自壬戌春等爲始所授本錢每單等前期十朔自勅庫出給每於秋捧後自輔關庫還報事成節目定式施行爲辭矣取考其成冊則或因公費之補用或因民弊之矯捄散貸於各庫各邑者便成數十年來謬例雖有多寡之殊而蓋由於事勢之不獲已也且其推移皆在於戶庫則名目稍異竝姑勿論開市本錢之前期十朔單等預授雖出權宜至於二三四等預授乃是近年弊習監色之奸竇由是而日開吏校之逋負由是而日積法意之蕩然誠極寒心以今報成冊觀之甲寅道臣李泰永丙辰戊午秋等本錢八千四百餘兩竝於甲寅預授戊午道臣李義駿庚申春秋等開市本錢及庚申春貿布本錢九千九百餘兩竝於戊午預授己未道臣曺允大辛酉春秋等壬戌秋等癸亥春等開市本錢及辛酉春秋等貿布本錢一萬四千二百餘兩竝於己未預下庚申道臣朴基正壬戌春秋等癸亥秋等開市本錢九千八百餘兩竝於庚申預授而若論引等之久近則甚或至於四五年少不下三年俱難免典守不謹之罪而李義駿則已故勿論李泰永曺允大竝施罷職之典朴基正則引等預授之外庚申三月散貸於各庫各邑者又爲一萬八千餘兩遞職前後雖未可知事面則殊涉駭然而方在保放之中令該府勘處丙辰道臣徐邁修雖無預下之事旣因本營債弊之難支至有請得錢穀限年償債之擧而一邊散貸者又爲二萬六千四百餘兩不可與尋常循襲一例論之且以數年前預授條及等內貸下條歸之欠逋混入償債者尤關後弊施以削職之典大抵勅需事體至爲嚴重旣往雖不可追善後之道不可不申明舊典目今各處散貸及引等預下者竝令刻期準捧後形止卽報本司之意嚴飭道臣而其中辛酉春秋兩等開市本錢之預授者竝當非久需用道臣之姑請仍置事勢似然特爲依施前期十朔單等出給而秋捧後趁卽還報事雖非經法所謂輔關庫事力旣無從他變通之路則有難一切防塞亦爲依所報施行而必須嚴立科條無敢闊狹今番釐正之後或因繡行反庫或自本司摘奸無論散貸預下若復一毫違越於節目則當該道臣依關西勅庫例以大同事目勘定之律論斷事請定式施行允之敎以請罷三人中觀於守法之故伯亦入其中而或有該道事勢之不得不然而然乎前伯兩人當拿問覈處而此時迎送不可不念爲先令該曹發緘取招待其楷關及答通自本司更爲該處罪名
정조 24년 · 강
承旨閔台爀陳疏請勘賜例批
정조 24년 · 목
疏略曰臣於今番海營勅需錢査啓事有不敢自安者夫勅錢比他公貨法意尤爲嚴重爲道臣者固當恪勤典守無敢遷動而那移戶庫外貸預下便成謬例流來已久臣亦莅任以後或因邑守之爲民救瘼或因任役之臨市告急果有數邑數人之不得已許施者矣預下則年條已過外貸則今已準納之故雖不入於該道査啓之中初不能謹守之罪與名入現告實無異同豈敢以終焉充補幸免論勘晏然爲自恕之端而不思首實之道乎日前天官除旨喉院新命荐降於道啓未到之前故莫敢爲唐突承膺之計屢違召命惟大何是俟喉院除命又辱於訟罪俟勘之餘卽當隨牌出肅而同罪未勘之前不敢爲自同無辜乞遞臣職仍治違法襲謬之罪
정조 24년 · 목
政院啓言卽者檢閱李存秀謂有館規陳疏徑出所當直捧禁推傳旨而此與無端徑出有異請推考牌招入直允之
정조 24년 · 강
廣州儒生李義可以獻陵樹木禁護事陳疏賜批又命該留守具意見狀聞遣史官審察局內書啓
정조 24년 · 목
疏略曰比年以來非不時和而歲豐人心之謬便是月異而日殊年豐則益驕歲飢則且怨上帝時或降康庸示眷祐乎聖明而頻降亢旱輒復警動於頑俗惟我祖宗陟降之靈在帝左右陰隲下民每年此月旱則必雨初十之雨初四之雨自古稱太宗雨孝宗雨今年之旱挽近罕有何幸日前得一犂雨莫不曰孝廟在天之靈祐而獻陵忌辰又隔日矣其雨之望不遠而亦何敢預必也臣生長獻陵山下歷驗旣往蓋近歲則是日而雨亦罕矣嗚呼我聖祖於昭之靈豈或弛眷顧斯民之念第民心不古國法無畏天心積怒於上民實召災于下使我至尊獨憂於中臣實痛之臣竊有願忠之誠敢暴微懇於戲獻陵一局古來說名山福地自王城三四十里間蒼蒼而相繆葱葱而氣佳者東南而淸溪光敎也西北而冠岳慕洛也鬱然受四名山之氣儼然成大一統之體者卽九龍山也自九龍流脈崒乎作大姆山而天慳神秘留作我聖祖弓劍之地設幅員四十里置守卒七十名蓋欲廣其守護之所重其禁養之節也猗歟我太宗大王盛德巍烈開創億萬年基業崇岡淑氣鍾結千百世符祥聖朝所以追遠廣敎重其守護之典者自初至今何等嚴恪而近者守護之節漸弛爲寢郞者漫作調遷之階爲陵卒者徒長豪悍之習環陵下四面民戶專以斫木資生與陵卒設契坊方春而作火巢則家家戶戶笥餠盆酒來饋陵卒申明約束以爲契坊中人斧斤不可奪姓名不宜告也年復年來率以爲常民之偸斫如入無人之境而守卒見者佯若不知有時乎陵官巡山之際見捉偸斫之民則巡卒瞬目揮手使之逃避此豈獨契中人哉若非渠輩族屬皆是姻親也或有一兩貧戶非族非姻而不與契坊陵卒告其官公然出牌子名之曰入於手本則無罪而坐其室者勒使納其斧鎌之屬作爲經過之資然後不得罪於陵卒且沿江屢千戶薪貴如桂非陵樹則着手無地男女成隊逐日被山而人持數葉銅以給巡卒則巡卒之日日所得計爲幾許錢耶雖然陵官無所犯則陵卒焉敢乃爾其官本是寒士卒遇大柴必思暖其家猶以未足又輒行下於貧交窮族之呼寒者且或有執法奉公之臣十居一二而積久之弊矯捄亦難爲陵卒者無所顧憚敢取狼藉大則爲板材其次爲船棹下此則爲柱椽之屬又下於此者爲炊爇之用以馬以牛日復一日公行場市爛入城闉朝夕負之如雲往賣於江村者亦何可勝計也其弊如此敢曰在官不知而亦莫之禁此其勢固然或慮春曹不時摘奸則指揮近處民戶時時埋其木根間間植以雜松其計誠拙矣臣竊以爲另飭陵官俾無一毫自犯然後可以責守卒守卒無所犯則凡民亦安敢犯禁乎且凡法禁之方必貴弛張之術落葉之比生木輕重懸殊勢難一切嚴防當其風高葉落後限十日通柴令近民隨力取落葉十日以後陵官躬自巡山日以爲例若有一樵夫現於陵下隨捉隨報於本府居留之臣照律勘斷而陵卒七十戶中五家作統統內有犯禁者幷與統首而律以遠配陵底居民中十戶置監考俾察犯禁有無若其次知內有犯禁者亦治其監考一如陵軍統首之律且於近陵沿江之里里置監考數人察其生木賣買如有犯禁人則賣買者隨輒捉報於陵官監考如不察現發於廉探則嚴治照律亦如右例又自本府另飭津官如有生木生薪通於津村則嚴加禁斷枚報本府如或不察現捉於廉探則嚴繩其津將俾絶生木往來之路則陵木庶可復古民俗有懲畏陵官之未敢如前放心自可推也且大姆山卽本陵主山也自前大木參天庇護來龍而十數年以來濯濯無一樹見存臣所謂民心不古國法無畏者也山之北有奉獻寺造泡供祀典者謹稽世宗寶鑑有曰佛氏之僞予非不知而但安陵之後空谷閴寂此予所不忍也後因柳廷顯之奏建寺之議遂寢臣未知奉獻之創在何時而近者村氓敢自毁賣只有一間屋子今若重建小刹募入緇徒吏之造泡供大祭而大姆以北俾緇徒助禁養則是亦重祀典防奸俗之一大關棙也批以聞承宣言謹悉雖云未受爾疏係是莫重陵樹禁護之事取見賜批仍又召見禮堂嚴飭該留守各別修明之道使之別般定式矣○禮曹判書李晩秀啓言卽因廣州幼學李義可上疏獻陵樹木禁護之節有招問該儒生後登對稟處之命矣依下敎詳問該儒生且取見其上疏則陵寢樹木事體何等莫重以我聖上羹墻之聖孝拱護培植之方隨處憧憧前後飭敎不啻諄複而陵底民戶符同陵卒偸斫之弊若是狼藉至有儒生陳疏之擧而陵官慢不禁戢本府一無察飭事之寒心莫此爲甚最是大姆山卽本陵內主峯所重何如而至曰無一樹見存者尤萬萬驚悚各陵寢春秋植木自戊午定式修單子報臣曹而本陵戊午十月所報大姆山左麓稀疏處植檜木一萬株己未三月所報主峯東邊後麓播橡四百斗云者與儒疏所言大涉相左莫曉其故大抵本陵周廻甚廣若非嚴立科條別般禁飭令久漸解必致蕩然而陵卒之立統首民戶之置監考各津將之檢察造泡寺之重建灼有實效保無後弊有不可遽然決定分付廣州府使之詳査委折細審便否具意見指一狀聞後自臣曹更爲稟處著成節目以爲永久遵行之地前後不能禁飭之陵官雖難一一追勘大姆山之全不種植果如儒疏則戊午以後不報之陵官不可不嚴勘請亦令本府一體詳査啓聞從之敎以入侍史官進詣審視今夜享祀之節仍留遍察局內外使之一一書啓
정조 24년 · 목
政院啓言今初十日太祖高皇帝忌辰日親行望拜禮何以爲之敎以謹當親行矣
정조 24년 · 강
遞承旨鄭尙愚以曺錫中代之尋罷錫中又遞兪漢寧以林蓍喆李魯春代之竝前望也
정조 24년 · 목
政院啓言明日望拜禮承旨當爲備員齋宿而承旨鄭尙愚今日不爲仕進請牌招命許遞前望單子入之○錫中違召例罷也又啓言承旨兪漢寧須資出去卽爲牌招曺錫中牌不進罷職傳旨捧入無以備員何以爲之允之命前望單子入之又啓言漢寧違召無以備員何以爲之命許遞前望單子入之
정조 24년 · 강
遞工曹判書洪檍
정조 24년 · 목
政院啓言明日望拜禮時九卿及兩司長官當爲進參而工曹判書洪檍左參贊金文淳戶曹判書李在學吏曹判書徐龍輔判尹李祖承大司諫李基讓俱以病不進請竝牌招以爲淸齋允之敎以工判似欲一伸廉隅許遞
정조 24년 · 강
遞都總管趙宗鉉韓用龜副總管李東植
정조 24년 · 목
因都總府寶劍望筒敎以未肅拜及懸頉應避人竝許遞今日政以在京無故人差出待下批牌招察任
정조 24년 · 목
吏曹啓言卽接通禮院牒報則明日望拜禮左右通禮不可不備員而右通禮趙得永方在拿處中變通差出以爲備員擧行云得永改差其代口傳擬入敎以放送此草記還給
정조 24년 · 강
遞知春秋金文淳韓用龜同春秋李翊模鄭尙愚
정조 24년 · 목
敎曰春秋館堂上中有實病人許遞
정조 24년 · 강
罷檢閱李存秀洪奭周職尋命勿施牌招
정조 24년 · 목
存秀等違召例罷也○敎曰翰林違牌傳旨踏下勿施牌招入直
정조 24년 · 강
遞校理朴宗京副校理閔耆顯
정조 24년 · 목
因宗京等違召罷職傳旨命許遞
정조 24년 · 강
以閔致協爲長湍府使口傳也
정조 24년 · 목
敎曰守令有闕之代令該曹口傳差出待下批卽爲下送
정조 24년 · 목
以閔師宣爲執義洪光一爲掌令鄭魯榮姜浚欽爲持平吳翰源爲獻納李重蓮沈鎜爲正言金履喬爲副校理閔耆顯爲修撰韓用龜爲工曹判書李書九爲禮曹參判李得臣李義弼爲都總管尹東晩爲副總管柳尋春爲司禦朴宗柱爲慶尙右水使
정조 24년 · 강
命尹永儀父擬入僉知
정조 24년 · 목
因僉知望筒敎以若知其今年之爲當資年滿何待大臣筵奏乎玉堂之父也又是三闡科者之推恩則半年相持此亦近俗中一事旣聞之後其在矯正之道宜有示意之擧春初壽職士夫有班閥者特付僉知況欲示意之人乎侍從尹永儀永僖父新資者問名此望筒還給此窠擬入事分付
정조 24년 · 강
命安峽縣燒戶顧助奠接
정조 24년 · 목
江原監司南公轍以安峽民家失火二十九戶燒燼馳啓敎以方農失所矜悶該邑大戶卽他邑殘戶被燒人等各別顧助期於斯速奠接當者勿爲徵役事回諭
정조 24년 · 강
命時囚朴基正勘處任長源使之還任